Uverejnenie žiadosti o schválenie podstatnej zmeny špecifikácie výrobku podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2021/C 193/07)

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„Marrone di Castel del Rio“

EÚ č.: PGI-IT-1523-AM01 – 22. 1. 2020

CHOP ( ) CHZO (X)

1. Skupina žiadateľov a oprávnený záujem

Consorzio Castanicoltori di Castel del Rio

so sídlom v obci Castel del Rio:

Via Montanara 1, 40022 Castel del Rio, Bologna

Združenie pestovateľov gaštanov v obci Castel del Rio je oprávnené podať žiadosť o zmenu v súlade s článkom 13 ods. 1 vyhlášky ministerstva poľnohospodárskej, potravinárskej a lesníckej politiky č. 12511 zo 14. októbra 2013.

2. Členský štát alebo tretia krajina

Taliansko

3. Položky v špecifikácii, ktorých sa zmena týka

☐ Názov výrobku

☒ Opis výrobku

☒ Zemepisná oblasť

☒ Dôkaz o pôvode

☒ Spôsob výroby

☒ Súvislosť

☒ Označovanie

☒ Ostatné [kontrola]

☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v súlade s článkom 53 ods. 2 tretím pododsekom nariadenia (EÚ) č. 1151/2012.

☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v súlade s článkom 53 ods. 2 tretím pododsekom nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

4. Zmena (zmeny)

Opis výrobku

– Článok 6 platnej špecifikácie výrobku:

Výrobok „Marrone di Castel del Rio“ musí mať pri uvedení na trh tieto vlastnosti:

— v tobolke (alebo pichliačovitom obale) nie sú nikdy viac ako tri plody,

— má strednú až veľkú veľkosť (zvyčajne najviac 90 plodov na kilogram),

— má prevažne oválny tvar s nie obzvlášť vystúpenou vrchnou časťou s plsťou, ktorá je zakončená zvyškami kvetových čneliek („ochlpenie plodu“), s plsťou typickou pre tento druh, ktorá je na jednej strane zvyčajne plochá a na druhej strane naplno vypuklá, a s výraznou štvoruholníkovou semennou jazvou (hilum), ktorá je dostatočne malá, aby sa nerozšírila na okraje plodu, ktoré sú zvyčajne ploché,

— má tenkú šupku červenohnedej farby, ktorá má 25 až 30 tmavších vystúpených pozdĺžnych prúžkov a ľahko sa šúpe z pelikuly; pelikula má tmavo béžovú farbu a len zriedkavo preniká do hlavných rýh jadra,

— má jadro – zvyčajne jedno na plod – s chrumkavou bielou dužinou, príjemnou sladkou chuťou a s povrchom takmer úplne bez rýh.

bol zrevidovaný a zlúčený s článkom 2, ktorý teraz znie takto:

Výrobok s chráneným zemepisným označením „Marrone di Castel del Rio“ sa vyrába z rastlín druhu Castanea sativa Mill. (gaštan jedlý) pestovaných v gaštanových hájoch. Tento druh je zastúpený tromi biotypmi, ktoré sú v Taliansku na účely určovania odrôd oficiálne známe ako „Marrone domestico“ [„domáci gaštan“], „Marrone nostrano“ [„miestny gaštan“] a „Marrone di S. Michele“ [„gaštan sv. Michala“].

Na novú výsadbu možno použiť len biotop „Marrone domestico“.

Gaštany „Marrone di Castel del Rio“ musia mať tieto vlastnosti:

a) plody určené na priamu konzumáciu: — v tobolke (alebo pichliačovitom obale) nie sú nikdy viac ako tri plody, — majú strednú až veľkú veľkosť (najviac 110 plodov na kilogram), — majú prevažne oválny tvar s nie obzvlášť vystúpenou vrchnou časťou s plsťou, ktorá je zakončená zvyškami kvetových čneliek („ochlpenie plodu“), s plsťou typickou pre tento druh, ktorá je na jednej strane zvyčajne plochá a na druhej strane naplno vypuklá, a s výraznou štvoruholníkovou semennou jazvou (hilum), ktorá je dostatočne malá, aby sa nerozšírila na okraje plodu, ktoré sú zvyčajne ploché, — majú tenkú šupku červenohnedej farby, ktorá má 25 až 30 tmavších vystúpených pozdĺžnych prúžkov a ľahko sa šúpe z pelikuly; pelikula má tmavo béžovú farbu a len zriedkavo preniká do hlavných rýh jadra, — majú jadro – zvyčajne jedno na plod – s chrumkavou bielou dužinou, príjemnou sladkou chuťou a povrchom takmer úplne bez rýh;

b) plody určené na použitie ako prísada v zložených, pripravených alebo spracovaných výrobkoch musia mať rovnaké obchodné vlastnosti ako plody určené na priamu spotrebu, pričom platia tieto výnimky: — limit 110 plodov na kilogram možno prekročiť, — šupka nemusí byť celistvá.

Vykonali sa tieto zmeny:

— Opis vlastností výrobku v súčasnosti uvedený v článku 6 sa presunul do článku 2.

— Slová „pri uvedení na trh“ sa vypustili, pretože v súčasnosti už nie sú vhodné, keďže plody sa delia do dvoch kategórií podľa ich zamýšľaného použitia: a) priamy predaj spotrebiteľom a b) použitie ako prísada v zložených, pripravených alebo spracovaných výrobkoch.

— Opis plodov určených na priamy predaj spotrebiteľom sa spresnil vypustením výrazu „zvyčajne“, takže odkaz na počet plodov na kilogram je teraz objektívny a nie je už predmetom žiadnych ďalších úvah. Počet plodov na kilogram sa okrem toho navýšil na 110 z toho dôvodu, že veľkosť výrobku sa v posledných rokoch v dôsledku nárastu priemerných teplôt, ako aj zmien v množstve a rozložení zrážok výrazne zmenšila. Plody, ktoré nespĺňajú požiadavky na veľkosť stanovené v špecifikácii výrobku, sú v súčasnosti vylúčené, a to aj napriek tomu, že spotrebitelia ich oceňujú rovnako ako plody, ktoré spĺňajú požadovanú veľkosť CHZO „Marrone di Castel del Rio“, a tomu, že s výnimkou veľkosti sa vyznačujú tými istými vlastnosťami.

— Vlastnosti gaštanov určených na spracovanie sú uvedené v novej položke b) plody určené na použitie ako prísada v zložených, pripravených alebo spracovaných výrobkoch. Tieto vlastnosti sú identické s vlastnosťami platnými pre gaštany určené na priamu spotrebu, pričom platia tieto výnimky: — gaštany, ktoré sú menšie, ako je stanovená minimálna veľkosť pre kategóriu plodov na priamu spotrebu, sú takisto prípustné (hoci sa na ne vzťahuje maximálny limit 110 plodov na kilogram), keďže veľkosť plodov nemá poznateľný alebo rozhodujúci vplyv na ich vhodnosť na spracovanie (ide len o estetický aspekt, ktorý vzhľadom na zamýšľané použitie výrobku neznižuje jeho hodnotu), — šupka „nemusí byť celistvá“, pretože porušená šupka – ako súčasť výrobku, ktorý sa v skutočnosti nepoužíva – nemá vplyv na vhodnosť plodov určených na spracovanie.

Zmenené znenie sa doplnilo do bodu 3.2 jednotného dokumentu.

Zemepisná oblasť

V článku 3 sa vykonali tieto zmeny:

a) Opravil sa preklep v názve miesta „Tassignano“ na „Tossignano“. Zmenené znenie sa doplnilo do bodu 4 jednotného dokumentu.

b) S cieľom zoskupiť na jednom mieste pravidlá týkajúce sa miesta, kde prebiehajú jednotlivé fázy procesu, sa nasledujúca pasáž presunula z článku 4 do článku 3. Text je vďaka tomu čitateľnejší, pričom nedochádza k zmene obsahu:

Výber, triedenie podľa veľkosti a „ošetrenie“ gaštanov v studenej a/alebo teplej vode by v závislosti od miestnej tradície mali prebiehať v obciach Castel del Rio, Fontanelice, Casalfiumanese a Borgo Tossignano. Vzhľadom na zavedené miestne tradície však tieto procesy môžu prebiehať aj na celom území obce Imola.

Dôkaz o pôvode

Článok 5 špecifikácie výrobku:

Za kontrolu dodržiavania technických podmienok stanovených v článku 4 sú zodpovedné regionálne úrady regiónu Emilia-Romagna.

Aby sa zaistilo správne používanie chráneného zemepisného označenia „Marrone di Castel del Rio“, technické orgány regionálnych úradov v regióne Emilia-Romagna sú na základe vykonávania potrebných kontrol povinné kontrolovať vhodnosť gaštanových hájov, a to s osobitným zreteľom na dotknutú oblasť, ako aj katastrálne údaje, presnú odrodu, ktorá sa pestuje, počet stromov používaných na výrobu a všetky ostatné užitočné informácie.

Gaštanové háje, ktoré sú vhodné na výrobu gaštanov „Marrone di Castel del Rio“, musia byť uvedené v osobitnom registri, ktorý vedie, aktualizuje a zverejňuje Obchodná, priemyselná, remeselná a poľnohospodárska komora mesta Bologna.

Kópia tohto registra musí byť uložená na všetkých obecných úradoch, ktoré patria pod danú oblasť výroby.

sa nahrádza takto:

Každá fáza výrobného procesu sa monitoruje a všetky vstupy a výstupy sa zaznamenávajú. Vďaka tomu a vďaka zostavovaniu osobitných registrov spravovaných kontrolným orgánom, v ktorých sa uvádzajú katastrálne údaje o parcelách, na ktorých sa výrobok pestuje a na ktorých majú sídlo výrobcovia a baliarne, ako aj nahlasovaniu vyrábaných množstiev kontrolnému orgánu sa zaisťuje vysledovateľnosť výrobku.

Všetci jednotlivci a všetky právne subjekty uvedené v príslušných registroch podliehajú kontrolám zo strany kontrolného orgánu v súlade s platnými právnymi predpismi, so špecifikáciou výrobku a s príslušným plánom kontroly.

Tento článok sa zosúladil s nariadením (EÚ) č. 1151/2012. Kontroly dodržiavania špecifikácie výroby v skutočnosti neoverujú regionálne úrady, ale kontrolný orgán, ktorý určí ministerstvo.

Spôsob výroby

Táto veta z článku 4:

Všetky postupy ovplyvňovania rastu plodín vrátane používania anorganických hnojív a prípravkov na ochranu rastlín počas výrobného procesu sú zakázané.

sa mení takto:

Používanie anorganických hnojív a prípravkov na ochranu rastlín počas výrobného procesu je zakázané.

S cieľom zaistiť, aby bol predpis o zakázaných pestovateľských postupoch objektívny, všeobecná zmienka o postupoch „ovplyvňovania rastu plodín“ sa vypustila, keďže tento výraz sa môže vykladať rôzne. Keďže sa uviedlo, že „používanie anorganických hnojív a prípravkov na ochranu rastlín počas výrobného procesu“ nie je povolené, zakázané postupy sú dostatočne jasné.

Táto veta z článku 4:

Maximálny povolený výnos výrobku „Marrone di Castel del Rio“ je 1,5 tony gaštanov na hektár.

sa mení takto:

Maximálny povolený výnos výrobku „Marrone di Castel del Rio“ je 2,5 tony gaštanov na hektár.

Zmenila sa informácia o maximálnom výnose, ktorý sa zvýšil z 1,5 na 2,5 tony na hektár, pretože:

— v súčasnosti stanovený limit je dostatočný, pokiaľ ide o stromy, ktoré sa v rámci oblasti výroby nachádzajú vo vyššej nadmorskej výške, ale ukázal sa ako príliš nízky v prípade stromov vysadených v nižšej nadmorskej výške, ktoré majú lepšie environmentálne a klimatické podmienky a vďaka nim sú preto schopné dosahovať vyššie výnosy (ak nie každoročne, aspoň v rokoch s bohatou úrodou),

— súčasný limit nezohľadňuje pozitívne výsledky dosiahnuté vďaka ozdraveniu gaštanových hájov a starostlivosti o ne, keďže ich potenciál sa predtým naplno nevyužíval,

— zmena článku 2 a z toho vyplývajúca možnosť zaradenia šarží výrobku, ktoré sú v súčasnosti vylúčené (konkrétne preto, že nespĺňajú požiadavku na minimálnu veľkosť), do dodávateľského reťazca takisto znamená, že tento bod sa musí aktualizovať, a to s prihliadnutím na nové množstvá, ktoré vstúpia do dodávateľského reťazca, a tým prispejú k zvýšeniu výnosov.

Z článku 4 sa vypustila táto veta:

S ohľadom na sezónne trendy a environmentálne podmienky pestovania a po konzultácii s profesijnými organizáciami, orgánmi a inštitúciami pôsobiacimi v tomto odvetví regionálne úrady v regióne Emilia-Romagna v rámci tohto limitu každoročne stanovujú priemerný jednotkový výnos výrobku „Marrone di Castel del Rio“, ako aj dátum, ku ktorému by sa mal začať zber gaštanov.

Táto zmena spočíva vo vypustení ustanovenia, ktoré nepatrí do obsahu, ktorý by mal byť súčasťou špecifikácie výrobku.

Súvislosť

Pokiaľ ide o opis súvislosti, vykonalo sa niekoľko malých redakčných zmien. Doplnili sa konkrétne odkazy, ktoré poukazujú na súčasnú dobrú povesť výrobku, pričom samostatný obsah súvislosti sa nezmenil. Zmeny spočívajú v doplnení tejto pasáže do bodu 5 jednotného dokumentu, ktorý inak zostáva bez zmeny:

Dobrá povesť výrobku „Marrone di Castel del Rio“, ktorá sa v posledných desaťročiach 20. storočia a aj v 21. storočí postupne upevňovala, možno vyvodzovať z toho, ako často sa výrobok spomína v rôznych druhoch publikácií o cestách zameraných na objavovanie jedla a vína, ktoré sa v oblastiach výroby rozvíjajú. Napríklad sa môžete dočítať, že „obec Castel del Rio je preslávená svojimi rovnomennými gaštanmi, na počesť ktorých sa každoročne v októbri koná festival“ [text je prevzatý z prospektov, ktoré vydáva združenie „Strada dei Vini e dei Sapori – Colli d’Imola“ („Vínna cesta a cesta chutí – Colli d’Imola“)]. Počas festivalu sa výrobok považuje za „cenný poklad“ pre mesto [text citovaný podľa publikácie „Sapori e valori – Emilia Romagna“ („Chute a hodnoty – Emilia-Romagna“), ktorú vydalo oddelenie pre propagáciu výrobkov odboru poľnohospodárstva v regióne Emilia-Romagna v roku 2008]. Gaštany sa označujú aj ako „lahôdka“, ktorej „sa v ideálnom prostredí obce Castel del Rio veľmi darí“ [podľa brožúry s názvom „I sapori dell’Emilia Romagna si esaltano in autunno“ („Chute regiónu Emilia-Romagna sa naplno zvýraznia na jeseň“)]. Podľa inej publikácie „sa pri príležitosti ukončenia zberu gaštanov v obci Castel del Rio každoročne koná tradičný trh s gaštanmi, ako aj výstavy, technické konferencie, prednášky a organizované exkurzie pozdĺž náučného ‚gaštanového chodníka‘ a v gaštanových hájoch“. V tej istej publikácii sa ďalej uvádza, že „miestne špeciality vyrábané z gaštanov ‚Marrone di Castel del Rio‘ možno ochutnať v rôznych stánkoch s jedlom, v miestnych reštauráciách a tratóriách“ [„Qualiguida – Itinerario ristoranti DOP“ („Qualiguide – cesta objavovania reštaurácií s CHOP“), 2011]. V publikácii Agentúry pre udržateľné potraviny, agroenvironmentalistiku a energiu z roku 2014 [„Agriturismo e dintorni 2014-2015“ („Zariadenia agroturizmu a ich okolie, 2014 – 2015“)] sa uvádza, že výrobok „Marrone di Castel del Rio“ je takisto súčasťou „skutočne skvelého itinerára, ktorý predstavuje mnohé typické výrobky“, a rovnako sa zdôrazňuje význam gaštanov pre obec Castel del Rio, vysvetľujúc, že „gaštany ‚Marrone di Castel del Rio‘, ktoré sa od bežnejších odrôd gaštanov odlišujú svojou veľkosťou, ako aj sladšou a aromatickejšou chuťou, sú znamenitým miestnym výrobkom […]. V jednej časti paláca Alidosi sa dokonca nachádza múzeum venované gaštanom (Museo del Castagno). Každý rok v októbri sa koná gaštanový festival ,La Sagra del Marrone“ [„Viaggi golosi in Emilia Romagna – Guida ai tesori enogastronomici“ („Výlety naprieč regiónom Emilia-Romagna, pri ktorých sa vám budú zbiehať slinky – Sprievodca gurmánskymi klenotmi regiónu“), Turistická agentúra regiónu Emilia-Romagna, 2010]. Uvedené múzeum sa spomína aj v ďalších publikáciách: „v jednej časti paláca Alidosi v obci Castel del Rio (‚mesto gaštanov‘) sa nachádza múzeum venované tomuto prvotriednemu plodu“ vrátane „lahodných gaštanov ‚Marrone di Castel del Rio‘“ [„Musei del Gusto dell’Emilia-Romagna – Un viaggio tra storia, testimonianze e curiosità“ („Múzeá gurmánskych špecialít regiónu Emilia-Romagna – cestovanie v čase, miestne svedectvá a zaujímavosti“), odbor poľnohospodárstva v regióne Emilia Romagna]. Uvádza sa, že „história obce Castel del Rio je úzko spätá s dejinami gaštanov“ [„Agricoltura“ („Poľnohospodárstvo“), dodatok z júna 2017, odbor poľnohospodárstva, poľovníctva a rybolovu regiónu Emilia-Romagna, 2017]. To potvrdzuje aj fascinujúca štúdia, v ktorej sa uvádza, že „v Taliansku prosperujú a naďalej sa pestujú stovky odrôd gaštanov, pričom existuje jedna osobitná skupina kultivarov známa ako marroni, ktorá určite predstavuje to najlepšie z domácej aj európskej výroby – treba spomenúť len […] gaštany ‚Marrone di Castel del Rio‘ z regiónu Emilia-Romagna“ [„Il castagneto, risorsa paesaggistica ed economica delle aree rurali“ („Gaštanové háje – zdroj pre krajinu aj hospodárstvo vo vidieckych oblastiach“), GAL Antola & Penna Leader s.r.l., 2001]. Výrobok sa napokon spomína v smerodajných encyklopédiách v oblasti vína a potravín, pričom heslo „marrone“ odkazuje na dobrú povesť gaštanov „Marrone di Castel del Rio“ (kulinárska encyklopédia „Cucina Garzanti“ z kolekcie Le Garzantine, 2010). Niektoré príručky dokonca obsahujú osobitné heslo „Marrone di Castel del Rio“, pri ktorom sa uvádza opis týchto gaštanov [„Dizionario delle cucine regionali italiane“ („Slovník talianskej regionálnej gastronómie“), Slow Food, 2008] a informácia, že sú „známe už oddávna“ [„La Cucina Italiana – Grande Dizionario Enciclopedico“ („Talianska kuchyňa – úplná encyklopédia“), Corriere della Sera, 2008].

Označovanie

1. Text v článku 8: Gaštany „Marrone di Castel del Rio“ sa musia predávať vo vreckách vyrobených z vhodnej textílie s hmotnosťou 1, 2, 5 alebo 10 kg a byť označené logom CHZO, na ktorom je zobrazený most Ponte Alidosi zelenou farbou na bielom podklade, ktoré zodpovedá logu zobrazenému v prílohe 1 k tejto špecifikácii výrobku.

sa mení takto:

Gaštany „Marrone di Castel del Rio“ určené na priamu spotrebu sa musia predávať v nádobách vyrobených z vhodných materiálov určených na potravinárske účely s maximálnou hmotnosťou 10 kg na balenie, pričom musia byť označené logom CHZO, ktoré je uvedené ďalej.

Touto zmenou sa pridávajú slová „určené na priamu spotrebu“, aby sa spresnilo, že pravidlá týkajúce sa spôsobu, akým by sa gaštany „Marrone di Castel del Rio“ mali predávať, sa týkajú výlučne gaštanov predávaných priamo konečnému spotrebiteľovi.

Zmienka o „vreckách“ vyrobených z „textílie“ sa nahradila výrazmi „nádoby“ a „materiály“ s cieľom umožniť využívanie technologických inovácií, vďaka ktorým sa môžu používať nové formáty a materiály, ktoré sa nebudú dať opísať ako „vrecká“ alebo „textília“, a umožnia prezentovať výrobok moderným a pútavým spôsobom, ktorý spĺňa praktické a estetické požiadavky spotrebiteľov.

Aby sa táto požiadavka spresnila, za výraz „vhodných“ (materiálov) sa doplnil výraz „určených na potravinárske účely“.

Znenie „s hmotnosťou 1, 2, 5 alebo 10 kg“ sa nahradilo znením „s maximálnou hmotnosťou 10 kg“ s cieľom: vypustiť požiadavku na predaj výrobku iba v baleniach s prísnou a vopred stanovenou hmotnosťou.

Toto obmedzenie bránilo výrobcom spĺňať neustále sa meniace potreby trhu: v poslednom období dopyt celkom jasne smeroval k baleniam s menšou hmotnosťou, než je momentálne stanovená minimálna hmotnosť (1 kg), a často k hmotnostiam, ktoré sa pohybujú medzi v súčasnosti povolenými kategóriami.

Slová „a byť označené“ sa nahradili slovami „pričom musia byť označené“ z lingvistických dôvodov.

Znenie „na ktorom je zobrazený most Ponte Alidosi zelenou farbou na bielom podklade, ktoré zodpovedá logu zobrazenému v prílohe 1 k tejto špecifikácii výrobku“ odkazuje na obrázok, ktorý nie je súčasťou textu, pričom nie sú opísané ani jeho grafické vlastnosti. Toto znenie sa preto nahradilo slovami „uvedené ďalej“, pričom sa odkazuje na podrobný analytický opis grafického zloženia loga, ktoré je uvedené v tom istom článku.

Zmenené znenie sa doplnilo do bodu 3.6 jednotného dokumentu.

Keďže spôsoby, akými sa špecifikácie výrobku môžu meniť, sú stanovené v nariadení (EÚ) č. 1151/2012, toto ustanovenie sa vypustilo: Regionálne úrady regiónu Emilia-Romagna môžu na základe vyhlášky a v súlade s medzinárodnými normami v oblasti váh a mier povoliť balenie s inými hmotnosťami, ako sú tie, ktoré sa uvádzajú v špecifikácii výrobku.

– Vkladá sa táto pasáž:

Gaštany „Marrone di Castel del Rio“ na použitie ako prísada v zložených, pripravených alebo spracovaných výrobkoch musia byť predávané v nádobách s akoukoľvek hmotnostnou kapacitou vyrobených z vhodného materiálu určeného na potravinárske účely a označené logom CHZO, ktoré je uvedené ďalej.

Cieľom vloženia tohto odseku je poskytnúť konkrétny opis nádob, ktoré sa majú používať na balenie gaštanov určených na použitie ako prísady v zložených, pripravených alebo spracovaných výrobkoch.

Z logistických a praktických dôvodov by nebolo vhodné, a najmä nie rozumné, aby táto kategória výrobku podliehala tým istým pravidlám balenia výrobkov, ktoré platia v prípade gaštanov určených na priamu spotrebu. Toto znenie sa doplnilo do bodu 3.6 jednotného dokumentu.

– Nasledujúci oddiel:

Slová „Marrone di Castel del Rio“ a „Indicazione Geografica Protetta“ [chránené zemepisné označenie] musia byť na obale uvedené písmom, ktoré má rovnakú veľkosť. Na obale musia byť uvedené aj údaje týkajúce sa:

názvu (spoločnosti) a adresy baliarne,

roku výroby gaštanov v balení,

hrubej hmotnosti na mieste pôvodu.

sa mení takto:

Slová „Marrone di Castel del Rio“ a „Indicazione Geografica Protetta“ [chránené zemepisné označenie] alebo akronym „IGP“ [CHZO] musia byť na obale uvedené písmom, ktoré má rovnakú veľkosť, a takisto na ňom musia byť uvedené údaje týkajúce sa názvu (spoločnosti) a adresy baliarne.

Vykonané zmeny zahŕňajú:

— vloženie slov „alebo skratka ‚IGP‘“ s cieľom prispôsobiť pravidlá článku 12 ods. 3 nariadenia (EÚ) č. 1151/2012, v ktorom sa táto možnosť stanovuje,

— vypustenie požiadavky uvádzať rok výroby gaštanov, ktoré sa nachádzajú v balení, hrubú hmotnosť na mieste pôvodu a údaj „vyrobené v Taliansku“, pokiaľ ide o šarže určené na vývoz, keďže od prevádzkovateľov v tomto odvetví sa už vyžaduje dodržiavať všeobecné pravidlá o označovaní agropotravinových výrobkov, ako aj pravidlá, ktorými sa osobitne upravuje označovanie ovocia a zeleniny [najmä nariadenie (EÚ) č. 543/2011].

Zmenené znenie sa doplnilo do bodu 3.6 jednotného dokumentu.

– Vložil sa tento obrázok loga CHZO spolu s textom uvedeným ďalej, v ktorom sú opísané grafické vlastnosti loga spojeného s chráneným zemepisným označením „Marrone di Castel del Rio“:

Uvedené logo CHZO „Marrone di Castel del Rio“ má tvar obdĺžnika (na šírku) s pomerom strán 1:2 (pomer dĺžky kratšej strany k dlhšej strane), ktorý je ohraničený ZELENÝM (C 100 % – M 0 % – Y 70 % – K 0 %) rámčekom so zaokrúhlenými rohmi na BIELOM podklade. Vo vnútri rámčeka je ZELENOU farbou (C 100 % – M 0 % – Y 70 % – K 0 %) štylizovane zobrazený symbolický most Ponte Alidosi, v ktorom sú ZELENOU farbou (C 100 % – M 0 % – Y 70 % – K 0 %) umiestnené slová „MARRONE DI CASTEL DEL RIO“ (typ písma Agenda, tučné písmo, veľké písmená, medziznakové medzery +10, horizontálna mierka 98 % a hrúbka 0,25 b), pričom sa nachádzajú hneď pod hornou líniou mosta a kopírujú jeho typický „lomený“ obrys. Pod líniou zobrazujúcou klenbu mosta je v strede štylizovane HNEDOU farbou (C 1 % – M 69 % – Y 100 % – K 43 %) zobrazený gaštan, pod ktorým sa nachádza ZELENÁ (C 100 % – M 0 % – Y 70 % – K 0 %) línia, ktorá je na oboch koncoch mierne zahnutá a predstavuje vodu pretekajúcu popod most. Pod touto líniou sú v strede súbežne so spodnou stranou obdĺžnika HNEDOU farbou (C 1 % – M 69 % – Y 100 % – K 43 %) slová „Indicazione Geografica Protetta“ [chránené zemepisné označenie] (typ písma Leelawadee Regular, pričom iniciály „I“, „G“ a „P“ sú veľkými písmenami, medziznakové medzery +20, hrúbka 0,25 b). Rozmery loga sa v záujme splnenia rôznych požiadaviek na použitie môžu upraviť.

Iné

Kontrola

– Úplné znenie článku 7:

Ministerstvo poľnohospodárskych, potravinárskych a lesníckych zdrojov kontroluje dodržiavanie špecifikácie výrobku. Na základe ministerskej vyhlášky môže úlohou dohľadu nad výrobou a predajom výrobku „Marrone di Castel del Rio“ poveriť dobrovoľné združenie výrobcov, ktoré: a) má medzi svojimi členmi aspoň 40 % prevádzkovateľov z tohto odvetvia, čo predstavuje minimálne 51 % celkovej výroby výrobku „Marrone di Castel del Rio“; b) sa riadi stanovami, v ktorých sa každému samostatnému, ako aj kolektívnemu výrobcovi a rovnako priemyselným prevádzkovateľom, ktorí manipulujú s výrobkom, umožňuje vstúpiť do združenia, a to bez diskriminácie a s rovnakými právami; c) na základe svojho zloženia, ako aj finančných prostriedkov, ktoré má k dispozícii, zaručuje efektívne a nestranné plnenie úloh, ktoré mu boli zverené.

Žiadosti o poverenie úlohou dohľadu nad výrobou a predajom výrobku „Marrone di Castel del Rio“, ktoré sú najskôr zverejnené v úradnom vestníku regiónu Emilia-Romagna, musia byť vypracované právnym zástupcom združenia a dodané generálnemu riaditeľstvu pre celonárodnú poľnohospodársku a agropriemyselnú politiku na ministerstve poľnohospodárskych, potravinárskych a lesníckych zdrojov. S cieľom preukázať, že sú splnené podmienky uvedené v písmenách a), b) a c), sa k žiadosti musia pripojiť tieto dokumenty: — zoznam členov, ku ktorému sa musia doložiť certifikáty Obchodnej, priemyselnej, remeselnej a poľnohospodárskej komory mesta Bologna o splnení požiadaviek uvedených v písmene a), — overené kópie stanov a predpisov združenia, — správa o technickej a správnej organizácii združenia a o finančných prostriedkoch, ktoré má k dispozícií na vykonávanie kontrol. — Združenie je poverené úlohou zaisťovania správneho používania chráneného zemepisného označenia „Marrone di Castel del Rio“, ako aj kontrolou toho, či je logo vo fáze balenia výrobku zobrazené na balení v súlade so špecifikáciou výrobku. Združenie poverené touto úlohou podlieha dohľadu ministerstva poľnohospodárskych, potravinárskych a lesníckych zdrojov, ktoré mu môže toto oprávnenie z vlastnej iniciatívy odobrať. V prípade nedostatočného alebo nenáležitého vykonávania, ktoré má nepriaznivý vplyv na plnenie pridelenej úlohy, sa oprávnenie musí odobrať. Zamestnanci združenia, ktorí majú právomoc vykonávať kontroly, sú oprávnení vyšetrovať trestné činy. Každú zmenu stanov združenia musí vopred schváliť ministerstvo poľnohospodárskych, potravinárskych a lesníckych zdrojov.

sa nahrádza takto:

Kontroly dodržiavania špecifikácie výrobku sa musia vykonávať v súlade s článkom 37 nariadenia (EÚ) č. 1151/2012. Kontrolný orgán poverený touto úlohou je Checkfruit s.r.l., ktorý má sídlo na adrese Via dei Mille 24, 40121 Bologna; telefón: +39 051 6494836; info@checkfruit.it, checkfruit-do@pec.it.

Touto zmenou sa zo špecifikácie výrobku vypustili pravidlá týkajúce sa činností ochranných združení, ktoré nie sú stanovené v článku 7 nariadenia (EÚ) č. 1151/2012. Nové znenie je v súlade s článkom 7 písm. g) uvedeného nariadenia.

– Článok 9

Ochranné združenie uvedené v článku 7 poverené úlohou dohľadu nad správnym používaním chráneného zemepisného označenia „Marrone di Castel del Rio“ je takisto zodpovedné za kontrolu toho, či je logo zemepisného označenia podľa jeho vymedzenia v prílohe 1 vo fáze balenia výrobku uvedené na balení v súlade so špecifikáciou výrobku.

sa vypustil, pretože jeho obsah sa nepovažuje za relevantný pre špecifikáciu výrobku, ako sa vymedzuje v platných právnych predpisoch.

– Článok 10

Používanie názvu „Marrone di Castel del Rio“ v prípade výroby, ktorá nespĺňa podmienky a požiadavky uvedené v tejto špecifikácii výrobku, alebo v prípade predaja takéhoto výrobku, alebo jeho použitia pri spracovaní bude sankcionované v súlade s platnými právnymi predpismi týkajúcimi sa podvodu a falšovania.

sa vypustil, pretože jeho obsah sa nepovažuje za relevantný pre špecifikáciu výrobku, ako sa vymedzuje v platných právnych predpisoch.

JEDNOTNÝ DOKUMENT

„MARRONE DI CASTEL DEL RIO“

EÚ č.: PGI-IT-1523-AM01 – 22. 1. 2020

CHOP ( ) CHZO (X)

1. Názov

„Marrone di Castel del Rio“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Výrobok „Marrone di Castel del Rio“ sa vyrába z rastlín druhu Castanea sativa Mill. (gaštan jedlý) pestovaných v gaštanových hájoch. Tento druh je zastúpený tromi biotypmi, ktoré sú v Taliansku na účely určovania odrôd oficiálne známe ako Marrone domestico [„domáci gaštan“], Marrone nostrano [„miestny gaštan“] a Marrone di S. Michele [„gaštan sv. Michala“]. Na novú výsadbu možno použiť len biotop Marrone domestico.

Gaštany „Marrone di Castel del Rio“ určené na priamu spotrebu majú tieto vlastnosti:

— v tobolke (alebo pichliačovitom obale) nie sú nikdy viac ako tri plody,

— majú strednú až veľkú veľkosť (najviac 110 plodov na kilogram),

— majú prevažne oválny tvar s nie obzvlášť vystúpenou vrchnou časťou s plsťou, ktorá je zakončená zvyškami kvetových čneliek („ochlpenie plodu“), s plsťou typickou pre tento druh, ktorá je na jednej strane zvyčajne plochá a na druhej strane naplno vypuklá, a s výraznou štvoruholníkovou semennou jazvou (hilum), ktorá je dostatočne malá, aby sa nerozšírila na okraje plodu, ktoré sú zvyčajne ploché,

— majú tenkú šupku červenohnedej farby, ktorá má 25 až 30 tmavších vystúpených pozdĺžnych prúžkov a ľahko sa šúpe z pelikuly; pelikula má tmavo béžovú farbu a len zriedkavo preniká do hlavných rýh jadra,

— majú jadro – zvyčajne jedno na plod – s chrumkavou bielou dužinou, príjemnou sladkou chuťou a povrchom takmer úplne bez rýh.

Gaštany „Marrone di Castel del Rio“ určené na použitie ako prísada v zložených, pripravených alebo spracovaných výrobkoch musia mať rovnaké obchodné vlastnosti ako plody určené na priamu spotrebu, pričom platia tieto výnimky:

— limit 110 plodov na kilogram možno prekročiť,

— šupka nemusí byť celistvá.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

–

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Gaštany „Marrone di Castel del Rio“ sa pestujú v oblastiach vymedzených v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Výber, triedenie podľa veľkosti a „ošetrenie“ výrobku v studenej a/alebo teplej vode by v závislosti od miestnej tradície mali prebiehať v obciach Castel del Rio, Fontanelice, Casalfiumanese a Borgo Tossignano. Vzhľadom na zavedené miestne tradície však tieto procesy môžu prebiehať aj na celom území obce Imola.

3.6. Špecifické pravidlá označovania výrobku, na ktorý sa vzťahuje registrovaný názov

K chránenému zemepisnému označeniu „Marrone di Castel del Rio“ sa nesmie pridať žiadne ďalšie bližšie určujúce ani modifikujúce slovo. To zahŕňa prídavné mená extra („extra“), fine („jemné“), selezionato („vyberané“), superiore („vysokokvalitné“) a podobné opisy.

Je povolené uvádzať mená, obchodné názvy alebo súkromné značky, pokiaľ nemajú pochvalný význam a nemôžu uviesť spotrebiteľa do omylu.

Gaštany „Marrone di Castel del Rio“ určené na priamu spotrebu sa musia predávať v nádobách vyrobených z vhodných materiálov určených na potravinárske účely s maximálnou hmotnosťou 10 kg na balenie, pričom musia byť označené logom CHZO, ktoré je uvedené ďalej. Nádoby musia byť zapečatené takým spôsobom, aby sa obsah nedal vybrať bez porušenia zapečatenia.

Gaštany „Marrone di Castel del Rio“ určené na použitie ako prísada v zložených, pripravených alebo spracovaných výrobkoch musia byť predávané v nádobách vyrobených z vhodného materiálu určeného na potravinárske účely a označené logom CHZO, ktoré je zobrazené ďalej.

Na baleniach výrobkov určených na trhy, na ktorých sa používa britský systém mier, sa môžu použiť britské miery.

Slová „Marrone di Castel del Rio“ a „Indicazione Geografica Protetta“ [chránené zemepisné označenie] alebo skratka „IGP“ [CHZO] musia byť na obale uvedené písmom, ktoré má rovnakú veľkosť, a takisto na ňom musia byť uvedené údaje týkajúce sa názvu (spoločnosti) a adresy baliarne.

4. Stručné vymedzenie zemepisnej oblasti

Oblasť výroby gaštanov „Marrone di Castel del Rio“ tvorí celé územie alebo časť územia týchto obcí v provincii Bologna: Castel del Rio, Fontanelice, Casal Fiumanese a Borgo Tossignano. Táto oblasť je vymedzená takto:

— celé územie obce Castel de Rio, ktoré sa nachádza vpravo od riečky Sillaro,

— celé územie obce Fontanelice,

— časť obce Casalfiumanese, ktorá sa nachádza medzi obcami Fontanelice a Castel del Rio a ktorej západná hranica kopíruje tok riečky Sillaro od bodu, kde opúšťa obec Castel del Rio, až po bod, kde sa vlieva do rieky Firola, následne kopíruje smer prúdu tejto rieky až po provinčnú cestu Sillaro (č. 22), vedie po tejto ceste až po križovatku s provinčnou cestou „Mediana Montana“ (č. 24) a nakoniec hranica pokračuje po tejto ceste až po hranicu obce Fontanelice,

— časť obce Borgo Tossignano, ktorá je vymedzená takto: od hranice s provinciou Ravenna a obcou Fontanelice hraničná línia kopíruje hranicu obce Fontanelice až po rieku Sgarba a následne po roklinu Tramusasso, potom sa vinie pozdĺž prte, ktorá prechádza cez územie Le Banzole až k hranici s provinciou Ravenna.

Výber, triedenie podľa veľkosti a „ošetrenie“ výrobku v studenej a/alebo teplej vode musia prebiehať v obciach Castel del Rio, Fontanelice, Casalfiumanese, Borgo Tossignano a Imola (Bologna).

5. Súvislosť so zemepisnou oblasťou

Zápis tohto názvu do registra je založený na jeho dobrej povesti: pestovanie týchto gaštanov zohrávalo v oblasti Castel del Rio a v susediacich obciach po celé stáročia kľúčovú úlohu pri formovaní nielen miestnej krajiny, ale aj hospodárskych a spoločenských vzťahov. V stredoveku sa z mesta La Massa, ktoré je v súčasnosti známe ako Castel del Rio, stalo centrum obchodu a jeho názov sa zmenil na Marcatale (keďže mesto sa spomínalo v rôznych dokumentoch z 15. storočia pochádzajúcich z neďalekého mesta Imola, hoci tento miestny názov určite siaha už do 14. storočia), a jeho povesť rušného obchodného mesta sa v nasledujúcom období upevňovala. Už na začiatku 17. storočia Rodrigo Alidosi (1589 – 1623), pán mesta Castel del Rio, tvrdil, že v meste sa každý týždeň konal „najkrajší trh v regióne Romagna“. Jedným príkladom, ktorý poukazuje na dávne a hlboko zakorenené poslanie tohto územia – vyrábať a predávať gaštany, je správa z roku 1618 nájdená v štátnych archívoch mesta Florencia. V nej sa okrem mnohých ďalších zaujímavých skutočností uvádza, že „trh sa tam koná každú stredu a priláka davy ľudí z okolitých oblastí (…) a rovnako gaštany, z ktorých sa veľká väčšina vyváža, pričom väčšina úrody sa suší a následne melie a vďaka svojej skvelej povesti sa vždy predá za mierne vyššiu cenu ako pšenica“. O veľkom význame výroby gaštanov pre miestnych obyvateľov v priebehu storočí svedčí mnoho ďalších dokumentov vrátane „Ediktu o strihaní gaštanových stromov“ [Editto sopra l’incisione dei castagni], ktorý sa zachoval v mestských archívoch obce Castel del Rio. Bol zostavený v roku 1694 a podpísal ho guvernér Antonio Maria Manzoni. Tento dokument obsahuje súbor pravidiel o strihaní gaštanových stromov, pričom sa ním zrušil a nahradil predchádzajúci text z roku 1584. Na základe úvodných slov tohto dokumentu („Keďže plody gaštanového stromu predstavujú veľkú časť príjmov územia Castel del Rio…“) možno vidieť, aká dôležitá bola už vtedy táto činnosť na daných miestach. Neskôr bolo potrebné, aby sa na jeseň konali v obci Castel del Rio tri trhy týždenne –išlo o jediné mesto nachádzajúce sa v údolí rieky proti prúdu od mesta Imola, ktoré tak urobilo, a táto prax je zdokumentovaná už v prvých desaťročiach 19. storočia. Výstavbou horskej cesty pozdĺž údolia v rokoch 1829 až 1882 a nástupom železnice sa dosah výrobku rozšíril na celé Taliansko a aj do zahraničia, čím sa upevnil jeho význam pre miestnu oblasť, ktorá sa čoraz viac zameriavala na pestovanie tejto plodiny. Úplne prvá výmera oblasti, na ktorej sa rozprestierajú gaštanové háje, sa viaže s rokom 1885, keď starosta obce Castel del Rio na základe žiadosti od prefekta provincie Ravenna zaslal správu o miestnej poľnohospodárskej výrobe, v ktorej sa uvádza, že z 3 900 hektárov obrábanej pôdy sa na 40 %, teda 1 450 hektároch, rozprestierali gaštanové háje. V nasledujúcich rokoch mali gaštany aj naďalej značný význam pre hospodárstvo tejto oblasti, na čo poukázal miestny historik Giuseppe Fortunato Cortini, ktorý v roku 1932 napísal, že „špecialitou obce Castel del Rio sú jej gaštany, ktoré sa na zahraničných trhoch predávajú za vysokú cenu“. Napokon, za zmienku stojí známy gaštanový festival, ktorý sa v obci Castel del Rio koná každý október od roku 1946, ako aj ďalšie podujatia, medzi ktoré patria tradičný trh s gaštanmi, prezentácie výrobku, technické konferencie a prednášky.

Dobrá povesť výrobku „Marrone di Castel del Rio“, ktorá sa v posledných desaťročiach 20. storočia a aj v 21. storočí postupne upevňovala, možno vyvodzovať z toho, ako často sa výrobok spomína v rôznych druhoch publikácií o cestách zameraných na objavovanie jedla a vína, ktoré sa v oblastiach výroby rozvíjajú. Napríklad sa môžete dočítať, že „obec Castel del Rio je preslávená svojimi rovnomennými gaštanmi, na počesť ktorých sa každoročne v októbri koná festival“ [text je prevzatý z prospektov, ktoré vydáva združenie Strada dei Vini e dei Sapori – Colli d’Imola („Vínna cesta a cesta chutí – Colli d’Imola“)]. Počas festivalu sa výrobok považuje za „cenný poklad“ pre mesto [text citovaný podľa publikácie Sapori e valori – Emilia Romagna („Chute a hodnoty – Emilia-Romagna“), ktorú vydalo oddelenie pre propagáciu výrobkov odboru poľnohospodárstva v regióne Emilia-Romagna v roku 2008]. Gaštany sa označujú aj ako „lahôdka“, ktorej „sa v ideálnom prostredí obce Castel del Rio veľmi darí“ [podľa brožúry s názvom I sapori dell’Emilia Romagna si esaltano in autunno („Chute regiónu Emilia-Romagna sa naplno zvýraznia na jeseň“)]. Podľa inej publikácie „sa pri príležitosti ukončenia zberu gaštanov v obci Castel del Rio každoročne koná tradičný trh s gaštanmi, ako aj výstavy, technické konferencie, prednášky a organizované exkurzie pozdĺž náučného ‚gaštanového chodníka‘ a v gaštanových hájoch“. V tej istej publikácii sa ďalej uvádza, že „miestne špeciality vyrábané z gaštanov ‚Marrone di Castel del Rio‘ možno ochutnať v rôznych stánkoch s jedlom, v miestnych reštauráciách a tratóriách“ [Qualiguida – Itinerario ristoranti DOP („Qualiguide – cesta objavovania reštaurácií s CHOP“), 2011]. V publikácii Agentúry pre udržateľné potraviny, agroenvironmentalistiku a energiu z roku 2014 [Agriturismo e dintorni 2014 –2015 („Zariadenia agroturizmu a ich okolie, 2014 – 2015“)] sa uvádza, že výrobok „Marrone di Castel del Rio“ je takisto súčasťou „skutočne skvelého itinerára, ktorý predstavuje mnohé typické výrobky“, a rovnako sa zdôrazňuje význam gaštanov pre obec Castel del Rio, vysvetľujúc, že „gaštany ‚Marrone di Castel del Rio‘, ktoré sa od bežnejších odrôd gaštanov odlišujú svojou veľkosťou, ako aj sladšou a aromatickejšou chuťou, sú znamenitým miestnym výrobkom […]. V jednej časti paláca Alidosi sa dokonca nachádza múzeum venované gaštanom (Museo del Castagno). Každý rok v októbri sa koná gaštanový festival ,La Sagra del Marrone“ [Viaggi golosi in Emilia Romagna – Guida ai tesori enogastronomici („Výlety naprieč regiónom Emilia-Romagna, pri ktorých sa vám budú zbiehať slinky – Sprievodca gurmánskymi klenotmi regiónu“), Turistická agentúra regiónu Emilia-Romagna, 2010]. Uvedené múzeum sa spomína aj v ďalších publikáciách: „v jednej časti paláca Alidosi v obci Castel del Rio (‚mesto gaštanov‘) sa nachádza múzeum venované tomuto prvotriednemu plodu“ vrátane „lahodných gaštanov ‚Marrone di Castel del Rio‘“ [Musei del Gusto dell’Emilia-Romagna – Un viaggio tra storia, testimonianze e curiosità („Múzeá gurmánskych špecialít regiónu Emilia-Romagna – cestovanie v čase, miestne svedectvá a zaujímavosti“), odbor poľnohospodárstva v regióne Emilia Romagna]. Uvádza sa, že „história obce Castel del Rio je úzko spätá s dejinami gaštanov“ [Agricoltura („Poľnohospodárstvo“), dodatok z júna 2017, odbor poľnohospodárstva, poľovníctva a rybolovu regiónu Emilia-Romagna, 2017]. To potvrdzuje aj fascinujúca štúdia, v ktorej sa uvádza, že „v Taliansku prosperujú a naďalej sa pestujú stovky odrôd gaštanov, pričom existuje jedna osobitná skupina kultivarov známa ako marroni, ktorá určite predstavuje to najlepšie z domácej aj európskej výroby – treba spomenúť len […] gaštany ‚Marrone di Castel del Rio‘ z regiónu Emilia-Romagna“ [Il castagneto, risorsa paesaggistica ed economica delle aree rurali („Gaštanové háje – zdroj pre krajinu aj hospodárstvo vo vidieckych oblastiach“), GAL Antola & Penna Leader s.r.l., 2001]. Výrobok sa napokon spomína v smerodajných encyklopédiách v oblasti vína a potravín, pričom heslo marrone odkazuje na dobrú povesť gaštanov „Marrone di Castel del Rio“ (kulinárska encyklopédia Cucina Garzanti z kolekcie Le Garzantine, 2010). Niektoré príručky dokonca obsahujú osobitné heslo „Marrone di Castel del Rio“, pri ktorom sa uvádza opis týchto gaštanov [Dizionario delle cucine regionali italiane („Slovník talianskej regionálnej gastronómie“), Slow Food, 2008] a informácia, že sú „známe už oddávna“ [La Cucina Italiana – Grande Dizionario Enciclopedico („Talianska kuchyňa – úplná encyklopédia“), Corriere della Sera, 2008].

Odkaz na uverejnenie špecifikácie výrobku

(článok 6 ods. 1 druhý pododsek tohto nariadenia)

Konsolidované znenie špecifikácie výrobku je dostupné na tejto internetovej adrese: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo:

priamo na domovskej stránke ministerstva poľnohospodárskej, potravinárskej a lesníckej politiky (www.politicheagricole.it) po kliknutí na položku „Qualità“ (vpravo hore na obrazovke), potom na „Prodotti DOP IGP STG“ (vľavo na obrazovke) a napokon na „Disciplinari di Produzione all’esame dell’UE“.

(1) Ú. v. EÚ L 343, 14.12.2012, s. 1.